Ügyiratszám: HSZ/1197-1/2023.

Látta:

**----------------------------**

Dr. Morvai Gábor

jegyző

**JEGYZŐKÖNYV**

**Hajdúszoboszló Város Önkormányzatának**

*Jogi, Igazgatási és Ügyrendi Bizottsága*

*2023. január 26-án 1105 órakor kezdődő*

*nyílt üléséről*

**A jegyzőkönyv az alábbi határozatokat tartalmazza:**

**1/2023. (I. 26.) JIÜB határozat**

(A napirend elfogadása)

**2/20223. (I. 26.) JIÜB határozat**

(Előterjesztés szelektív hulladékgyűjtő szigetek megszüntetéséről – módosító javaslat)

**3/2023. (I. 26.) JIÜB határozat**

(Előterjesztés szelektív hulladékgyűjtő szigetek megszüntetéséről – 1. számú melléklet)

**4/2023. (I. 26.) JIÜB határozat**

(Előterjesztés szelektív hulladékgyűjtő szigetek megszüntetéséről)

**5/2023. (I. 26.) JIÜB határozat**

(Előterjesztés szociális és gyermekvédelmi rendeletek módosítására)

**6/2023. (I. 26.) JIÜB határozat**

(Előterjesztés Helyi Esélyegyenlőségi Program elfogadására)

**7/2023. (I. 26.) JIÜB határozat**

(Előterjesztés a Szociális Szolgáltató Intézmény (HKSZK) alapdokumentumainak módosításáról)

**8/2023. (I. 26.) JIÜB határozat**

(Előterjesztés nyersanyag-normák és intézményi térítési díjak meghatározására)

**9/2023. (I. 26.) JIÜB határozat**

(Előterjesztés Hajdúszoboszló Város Önkormányzata Képviselő-testületének Hajdúszoboszló helyi építési szabályzatáról és szabályozási tervéről szóló 14/2016. (V. 26.) önkormányzati rendelete módosítására)

**10/2023. (I. 26.) JIÜB határozat**

(Előterjesztés Hajdúszoboszló Város Önkormányzata Képviselő-testületének Hajdúszoboszló helyi építési szabályzatáról és szabályozási tervéről szóló 14/2016. (V. 26.) önkormányzati rendelete módosításának kezdeményezésére – módosító javaslat)

**11/2023. (I. 26.) JIÜB határozat**

(Előterjesztés Hajdúszoboszló Város Önkormányzata Képviselő-testületének Hajdúszoboszló helyi építési szabályzatáról és szabályozási tervéről szóló 14/2016. (V. 26.) önkormányzati rendelete módosításának kezdeményezésére)

**12/2023. (I. 26.) JIÜB határozat**

(Előterjesztés Hajdúszoboszló Város Önkormányzata Képviselő-testületének az önkormányzat szervezeti és működési szabályzatáról szóló 18/2019. (XI. 7.) önkormányzati rendelete módosítására)

**13/2023. (I. 26.) JIÜB határozat**

(Beszámoló az igazgatási szünet időszakának tapasztalatairól)

**14/2023. (I. 26.) JIÜB határozat**

(Előterjesztés Gasztro tér hasznosítására kiírt pályázat értékeléséről – módosító javaslat)

**15/2023. (I. 26.) JIÜB határozat**

(Előterjesztés Gasztro tér hasznosítására kiírt pályázat értékeléséről - döntés)

**Helye:**

Hajdúszoboszlói Polgármesteri Hivatal, Gönczy Pál terem

**Jelen vannak a csatolt jelenléti ív szerint:**

* **a Jogi, Igazgatási és Ügyrendi****Bizottsági****tagok:** Kocsis Róbert, Jónás Kálmán,   
  dr. Nagy Gábor,

**a Polgármesteri Hivatal részéről** jelen vannak: dr. Morvai Gábor jegyző, Dede Erika egészségügyi és szociális irodavezető, Schmiedtné Mónus Erika kiemelt szociális szakügyintéző, Szilágyiné Pál Gyöngyi városfejlesztési irodavezető

* **további meghívott:** Biró Anita képviselő
* **jegyzőkönyvvezető:** Fehér Adrienn

Kocsis Róbert:

Megállapítom, hogy a bizottság 3 fővel határozatképes. Marosi György Csongor jelezte, hogy nem tud részt venni az ülésen.

Dr. Morvai Gábor:

Tájékoztatom a bizottságot, hogy a testületi ülésen tárgyalandó napirendekhez lett még kiküldve előterjesztés. Az egyik Jónás Kálmán interpellációjára elkészült válasz, illetve a bringapark anyaga, melyet két bizottság is tárgyalt és egyik sem támogatta.

A Szociális Szolgáltató Intézmény (HKSZK) alapdokumentumainak módosításához szükséges dokumentációban volt változás. Az új szolgáltatás megjelenése miatt indokolttá vált a társulási megállapodás módosítása. Egyúttal megtörtént a lakosságszám és a tisztségviselők aktualizálása.

Kocsis Róbert:

Egyik plusz előterjesztést sem javaslom napirendre venni, a HKSZK alapdokumentumainak módosítása esetében pedig nem szükséges arról szavazni. Szavazásra bocsátom a kiküldött napirendi javaslat elfogadását.

A Jogi, Igazgatási és ÜgyrendiBizottság 3 igen szavazattal (Kocsis Róbert, Jónás Kálmán,   
dr. Nagy Gábor) ellenszavazat és tartózkodás nélkül elfogadta a napirendi javaslatot. (A döntéshozatalban 3 fő vett részt).

**1/2023. (I. 26.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága elfogadja a napirendi javaslatot.

**Napirend**

1. Előterjesztés szelektív hulladékgyűjtő szigetek megszüntetéséről (2. számú testületi napirend)

Előterjesztő: Dr. Morvai Gábor jegyző

1. Előterjesztés szociális és gyermekvédelmi rendeletek módosítására (3. számú testületi napirend)

Előterjesztő: Dr. Morvai Gábor jegyző

1. Előterjesztés Helyi Esélyegyenlőségi Program elfogadására (4. számú testületi napirend)

Előterjesztő: Dede Erika irodavezető

1. Előterjesztés a Szociális Szolgáltató Intézmény (HKSZK) alapdokumentumainak módosításáról (5. számú testületi napirend)

Előterjesztő: Dede Erika irodavezető

1. Előterjesztés nyersanyag-normák és intézményi térítési díjak meghatározására (6. számú testületi napirend)

Előterjesztő: Bárdos Ilona irodavezető

1. Előterjesztés Hajdúszoboszló Város Önkormányzata Képviselő-testületének Hajdúszoboszló helyi építési szabályzatáról és szabályozási tervéről szóló 14/2016. (V. 26.) önkormányzati rendelete módosítására (11. számú testületi napirend)

Előterjesztő: Dr. Morvai Gábor jegyző

1. Előterjesztés Hajdúszoboszló Város Önkormányzata Képviselő-testületének Hajdúszoboszló helyi építési szabályzatáról és szabályozási tervéről szóló 14/2016. (V. 26.) önkormányzati rendelete módosításának kezdeményezésére (12. számú testületi napirend)

Előterjesztő: Czeglédi Gyula polgármester

1. Előterjesztés Hajdúszoboszló Város Önkormányzata Képviselő-testületének az önkormányzat szervezeti és működési szabályzatáról szóló 18/2019. (XI. 7.) önkormányzati rendelete módosítására (13. számú testületi napirend)

Előterjesztő: Dr. Morvai Gábor jegyző

1. Beszámoló az igazgatási szünet időszakának tapasztalatairól (14. számú testületi napirend)

Előadó: Dr. Morvai Gábor jegyző

1. Előterjesztés Gasztro tér hasznosítására kiírt pályázat értékeléséről (16. számú testületi napirend)

Előterjesztő: Szilágyiné Pál Gyöngyi irodavezető

Felelős: bizottsági elnök

Határidő: azonnal

1. **napirend**

***Előterjesztés szelektív hulladékgyűjtő szigetek megszüntetéséről***

Dr. Morvai Gábor:

Felmerült, hogy a Szilfákalja 18. számnál, a Fürdő patika melletti szelektív gyűjtő áthelyezéséről már korábban született döntés, de nem került átvezetésre. A rendelettervezetben Daru zugként fog szerepelni. Így a módosítás nem csak a Major utca 19. szám alatti szelektív hulladékgyűjtőt érintené.

Kocsis Róbert:

Az érintett társasházak nyilatkoztak arról, hogy a szelektív gyűjtést hogyan fogják megoldani?

Dr. Morvai Gábor:

még nem érkezett meg a nyilatkozatuk, viszont szóban azt az információt kaptam, hogy rendelkeznek olyan hulladékledobóval, amellyel a szelektív hulladékgyűjtést meg tudják oldani. Amikor az elszállítás történik, akkor azt kihelyezik.

Kocsis Róbert:

A 19. szám alatt biztos van ilyen, de a 21-27. számnál nincs. Innen várunk nyilatkozatot?

Dr. Morvai Gábor:

Onnan nem várunk.

Jónás Kálmán:

Az Ifjúság társasházaknál semmilyen lehetőség nincs a szelektív hulladékgyűjtés más módon történő megoldására. Ember sincs rá, aki kihelyezné szállítási napokon. Nem tudom támogatni a hulladékgyűjtő szigetek ilyen szintű felszámolását. Valószínűleg a kommunális szemét mennyisége fog így megnőni.

Dr. Nagy Gábor:

Az előterjesztés, szerint gondoskodni kell a megoldásról. Mi alapján kell gondoskodni? Milyen ösztönzővel lehet a társasházat e tekintetben befolyásolni? Van erre valamilyen koncepció?

Dr. Morvai Gábor:

Begyűjtő szolgáltatás továbbra is van. A Városgazdálkodási NZRt. gyűjtötte össze az indokokat, miért kell a szelektív gyűjtőt megszüntetni. Mivel rendeletmódosítást ők nem terjeszthetnek elő, ezért lettem én az előterjesztő.

Kocsis Róbert:

Az a javaslatom, hogy azzal a feltétellel támogassuk a javaslatot, hogy akkor léphet érvénybe a határozat, ha beérkeznek a nyilatkozatok.

Dr. Morvai Gábor:

A képviselő-testületnek nem lehet feltételesen rendeletmódosítást elfogadnia.

Biró Anita:

A szelektív gyűjtés fakultatív, nem lehet kötelezni a társasházat.

Dr. Morvai Gábor:

A Major utca 16. szám, 8-10. szám alatt továbbra is van gyűjtősziget. A lehetőség nem szűnik meg.

Kocsis Róbert:

Akkor a bizottság kérje fel a Városgazdálkodási NZRt-t a rendeletmódosítás kidolgozására. Így lehetőség lesz a társasházaknak a nyilatkozatok pótlására.

Dr. Morvai Gábor:

Miről nyilatkozzanak a társasházak? Csak a lakók szimpátiáját lehetne felmérni, illetve hogy a társasház tud-e alternatívát biztosítani a lakóknak.

Biró Anita:

A nem megfelelő használattal volt a gond, mellyel nem tud mit kezdeni a Városgazdálkodási NZRt.

Dr. Nagy Gábor:

A társasházakkal együttműködve ki is dolgozhat egy másik alternatívát a Városgazdálkodási NZRt.

Jónás Kálmán:

Aki a Major utca lentebbi részéről akarja a szelektív hulladékot elhelyezni, az nem biztos, hogy még távolabbra is el fog menni.

Dr. Morvai Gábor:

A megszűnés mellett is van valamilyen szintű lakossági akarat.

Jónás Kálmán:

Erre megoldás lehet egy kamera kihelyezése.

A bizottság elnöke szavazásra bocsátotta az alábbi, előterjesztő által javasolt módosító határozati javaslatot:

*Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a Képviselő-testületnek, hogy a Városgazdálkodási Nonprofit ZRt. vizsgálja meg annak a lehetőségét, hogy a társasházak más módon meg tudják-e oldani a heti gyűjtést. Pozitív válasz esetén, tűzze újra napirendre a szelektív gyűjtés megszűntetésének kérdését.*

A Jogi, Igazgatási és ÜgyrendiBizottság 2 igen szavazattal (Kocsis Róbert,   
dr. Nagy Gábor) és 1 ellenszavazat (Jónás Kálmán) mellett tartózkodás nélkül elfogadta a határozati javaslatot. A döntéshozatalban 3 fő vett részt. Az határozati javaslatban foglaltak alapján a következő határozatot hozta:

**2/2023. (I. 26.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a Képviselő-testületnek, hogy a Városgazdálkodási Nonprofit ZRt. vizsgálja meg annak a lehetőségét, hogy a társasházak más módon meg tudják-e oldani a heti gyűjtést. Pozitív válasz esetén, tűzze újra napirendre a szelektív gyűjtés megszűntetésének kérdését.

Felelős: bizottsági elnök

Határidő: 2023. január 26.

A bizottság elnöke szavazásra bocsátotta a módosító rendelettervezet 1. számú mellékletében szereplő Szilfákalja 18. szám (Fürdő patika) Daru zugra történő módosítását.

A Jogi, Igazgatási és ÜgyrendiBizottság 3 igen szavazattal (Kocsis Róbert, Jónás Kálmán,  
dr. Nagy Gábor) ellenszavazat és tartózkodás nélkül elfogadta a javaslatot. A döntéshozatalban 3 fő vett részt. A módosító javaslatban foglaltak alapján a következő határozatot hozta:

**3/2023. (I. 26.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a Képviselő-testületnek a települési szilárd hulladékról szóló 7/2015. (II.19.) önkormányzati rendeletet módosító rendelettervezet 1. számú mellékletében szereplő Szilfákalja 18. szám (Fürdő patika) Daru zugra történő módosítását.

Felelős: bizottsági elnök

Határidő: 2023. január 26.

A bizottság elnöke szavazásra bocsátotta a települési szilárd hulladékról szóló 7/2015. (II.19.) önkormányzati rendelet módosításának elfogadását.

A Jogi, Igazgatási és ÜgyrendiBizottság 2 igen szavazattal (Kocsis Róbert,   
dr. Nagy Gábor) és 1 ellenszavazat (Jónás Kálmán) mellett tartózkodás nélkül elfogadta a határozati javaslatot. A döntéshozatalban 3 fő vett részt. Az előterjesztésben foglaltak alapján a következő határozatot hozta:

**4/2023. (I. 26.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a Képviselő-testületnek a települési szilárd hulladékról szóló 7/2015. (II.19.) önkormányzati rendelet módosításának elfogadását.

Felelős: bizottsági elnök

Határidő: 2023. január 26.

1. **napirend**

***Előterjesztés szociális és gyermekvédelmi rendeletek módosítására***

Dede Erika:

A rendeletmódosítások a szociális vetítési alap bevezetésével összefüggő technikai jellegű módosításokat tartalmaznak.

Jónás Kálmán:

Nem csak átnevezésről van szó, hanem arról is, hogy már nem lesz szükséges meghatározni az öregségi nyugdíj minimál összegét, mert ezzel a módosítással ez az összeg befagyasztásra kerül.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság 3 igen szavazattal (Kocsis Róbert, Jónás Kálmán,   
dr. Nagy Gábor) tartózkodás és ellenszavazat nélkül elfogadta a határozati javaslatot. A döntéshozatalban 3 fő vett részt. Az előterjesztésben foglaltak alapján a következő határozatot hozta:

**5/2023. (I. 26.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a Képviselő-testületnek az alábbi rendeleteket módosító rendeletek elfogadását:

* szociális igazgatásról és a szociális ellátásokról szóló 8/2015. (II.19.) Ör. rendelet
* a rendkívüli gyermekvédelmi támogatásokról és a személyes gondoskodás keretébe tartozó gyermekjóléti alapellátásokról szóló 19/2008. (IX.18.) Ör. rendelet
* a személyes gondoskodást nyújtó szociális ellátásokról szóló 8/2014. (IV.24.) Ör. rendelet
* a lakások és helyiségek bérletéről, elidegenítési szabályairól valamint a lakások bérleti díjairól szóló 13/2017. (VII.06.) Ör. rendelet
* az első lakáshoz jutók támogatása és önkormányzati szociális telekvásárlásról szóló 29/2015. (XI.12.) Ör. rendelet.

Felelős: bizottsági elnök

Határidő: 2023. január 26.

1. **napirend**

***Előterjesztés Helyi Esélyegyenlőségi Program elfogadására***

Dede Erika:

Hajdúszoboszló Város Önkormányzatánál a Helyi Esélyegyenlőségi Program referense Schmiedtné Mónus Erika.

Schmiedtné Mónus Erika:

A program 2023. végiéig hatályos volt, de a felülvizsgálata aktuálissá vált. A módszertani útmutató és a szabályok olyan mértékben változtak, hogy logikusabbnak tűnt egy új programot készíteni. Olyan intézkedési tervet igyekeztünk megfogalmazni, amelyek megvalósíthatók. 3 az előzőből került át, mivel azokat még nem sikerült lezárni. Észrevételezésre kiküldtük az anyagot, érkeztek is visszajelzések. Néhány bele is került a programba, melyek főleg technikaiak. Jónás Kálmán képviselő úrtól érkezett egy olyan, hogy a hivatal régi épületét és a JEC tüdőgyógyászatának épületét akadálymentesíteni szükséges. Ezeket jobban meg kell vizsgálni, majd a következő felülvizsgálat során igyekszünk a programba behelyezni.

Jónás Kálmán:

Az eredeti elfogadott anyagban az szerepelt, hogy a JEC minden rendelése akadálymentesítve van. Ezt az anyagot még akkor elküldtem a Mozgássárült Egyesület elnökségének, melyre válaszolva kérték ennek a problémának a felülvizsgálatát és mielőbbi megoldását. Ezt a kérést a hivatalnak is elküldtem. Sajnos a probléma orvoslása nem történt meg.

Schmiedtné Mónus Erika:

Nekem erről nem volt tudomásom.

Dr. Morvai Gábor:

Aki ügyintézés céljából jön a polgármesteri hivatalba, minden további nélkül tud akadálymentesített irodahelyiségben ügyintézést kezdeményezni.

Jónás Kálmán:

Mi a helyzet, ha valaki kerekes székkel közmeghallgatásra érkezik?

Dr. Morvai Gábor:

Arra is tudunk megoldást találni.

Jónás Kálmán:

Ha kiépítenénk egy liftet, az megoldás lehetne. Azt kérem, hogy a javaslataim a következő módosításkor kerüljenek be az anyagba. Esetleg a JEC akadálymentesítésének megoldása a mostani anyagban szerepelhetne.

Dede Erika:

Egyrészt az sokkal messzebbre mutató probléma, mert annak jelentős költségvetési kihatása van, másrészt a JEC épületei nem tudom, meddig lesznek a miénk. A megfogalmazott programok nem támasztanak komoly költségvetési igényt az önkormányzat felé.

Jónás Kálmán:

Van olyan pályázat, amely intézmények akadálymentesítését támogatja? Mert azt is bele lehetne írni a HEP-be, hogy ha van ilyen lehetőség, akkor azt igénybe fogjuk venni. Ha azt írjuk, hogy minden szakrendelés akadálymentes, akkor nem tudunk pályázni.

Schmiedtné Mónus Erika:

Minden pályázati lehetőséget meg fogunk vizsgálni.

Biró Anita:

Célszerű lenne megvárni, hogy alakul az ügyeleti rendszer, a szakrendelések sorsa.

Schmiedtné Mónus Erika:

Alapból kétévente felül is kell vizsgálni a szabályzatot, de van benne olyan intézkedési terv, amelynek a határideje szeptember 30. A népszámlálási adatokat is aktualizálni fogjuk.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság 3 igen szavazattal (Kocsis Róbert, Jónás Kálmán,   
dr. Nagy Gábor) tartózkodás és ellenszavazat nélkül elfogadta a határozati javaslatot. A döntéshozatalban 3 fő vett részt. Az előterjesztésben foglaltak alapján a következő határozatot hozta:

**6/2023. (I. 26.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a Képviselő-testületnek a Helyi Esélyegyenlőségi Programot elfogadását, annak intézkedési tervében megjelölt célok végrehajtásával való egyetértését, valamint a 2018. június 14-én elfogadott előző program HEP (2018-2023) hatályon kívül helyezését.

Felelős: bizottsági elnök

Határidő: 2023. január 26.

1. **napirend**

***Előterjesztés a Szociális Szolgáltató Intézmény (HKSZK) alapdokumentumainak módosításáról***

Dede Erika:

A családok átmeneti otthonának, mint új szolgáltatásnak a bevezetése kapcsán a társulási megállapodás módosítására van szükség. Más aktualizálások is megtörténtek.

Dr. Morvai Gábor:

A 2022. január 1-i állapotnak megfelelő lakosságszámokat vezettük át, illetve a tisztségviselőket aktualizáltuk.

Kocsis Róbert:

Az új szolgáltatásban részt vevő gárda összeállt már? Mikor indulhat el a szolgáltatás?

Dede Erika:

Még nem, december 25-től lettek meghirdetve az álláshelyek. A jelenlegi intézményből fognak átmenni. Van olyan aki, már dolgozott családok átmeneti otthonában. A végső határidő május 31. Még le kell folytatni egy működési engedélyeztetési eljárást is a kormányhivatalnál, melyhez 6 szakhatósági állásfoglalás szükséges. Ezek kiadása 30-60 nap között van. Jó kollegiális viszonyban vagyunk, azt gondolom, hogy a segítségünkre lesznek. A működési engedélyeztetési eljáráshoz előtte a Magyar Államkincstárnak ki kell adnia az új törzskönyvet.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság 3 igen szavazattal (Kocsis Róbert, Jónás Kálmán,   
dr. Nagy Gábor) tartózkodás és ellenszavazat nélkül elfogadta a határozati javaslatot. A döntéshozatalban 3 fő vett részt. Az előterjesztésben foglaltak alapján a következő határozatot hozta:

**7/2023. (I. 26.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a Képviselő-testületnek az alábbi határozati javaslat elfogadását:

Hajdúszoboszló Város Önkormányzatának Képviselő-testülete támogatja a Hajdúszoboszlói Kistérségi Szociális, Család- és Gyermekjóléti Központ családok átmeneti otthona feladatellátás biztosításához az intézmény alapdokumentumainak (Alapító Okirat, SzMSz, Szakmai Program) módosítását, és elfogadja a módosító okiratokat (1.sz.melléklet), valamint a módosításokkal egységes szerkezetbe foglalt Alapító okiratot (2.sz.melléklet), SzMSz-t (3.sz.melléklet) és a Szakmai programot (4.sz.melléklet).Ezzel egyidejűleg a működési engedély módosítási kérelem benyújtását, a tárgyban keletkező dokumentumok aláírásával felhatalmazza Hajdúszoboszló Város Önkormányzatának Polgármesterét.

Felelős: bizottsági elnök

Határidő: 2023. január 26.

1. **napirend**

***Előterjesztés nyersanyag-normák és intézményi térítési díjak meghatározására***

Dr. Morvai Gábor:

A testületi 3. előterjesztésben foglalt rendeletmódosításokhoz kapcsolódik ez az előterjesztés. Az érintett rendeletben szintén átvezetésre kerül a szociális vetítési alap fogalma. A rendelettervezet mellékletében az 5-8. osztályosok esetében helytelenül szerepel az ebéd összege. Helyesen 485 Ft.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság 3 igen szavazattal (Kocsis Róbert, Jónás Kálmán,   
dr. Nagy Gábor) tartózkodás és ellenszavazat nélkül elfogadta a határozati javaslatot. A döntéshozatalban 3 fő vett részt. Az előterjesztésben foglaltak alapján a következő határozatot hozta:

**8/2023. (I. 26.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a Képviselő-testületnek az alábbi határozati javaslat elfogadását:

1. Hajdúszoboszló Város Önkormányzatának Képviselő-testülete az intézmények vonatkozásában 2023. február 1-jétől az alábbi nyersanyagnormákat állapítja meg.

|  |  |
| --- | --- |
| **Intézménytípus megnevezése** | **2023.02.01-től számított nyersanyag norma (Ft/nap)** |
| **Bölcsőde (4 -szeri étkezés)** | **610** |
| **Óvoda (3-szori étkezés)** | **695** |
| **Általános iskolák (3-szori étkezés)** | |
| **1-4 évfolyam** | **720** |
| **5-8 évfolyam** | **780** |
| **Középiskola ebéd** | **525** |
| Kollégium | |
| **Szép Ernő Kollégium (3-szori étkezés)** | **1180** |
| **Éltes Mátyás Ált. Isk. (5szöri étkezés)** | **1300** |
| **Szociális étkezés** | **525** |
| **Speciális étkezés:** | |
| **- Óvoda és általános iskola 1-4 évfolyam** | |
| **- tízórai** | **180** |
| **- ebéd** | **560** |
| **- uzsonna** | **180** |
| **- Általános iskola 5-8 évfolyam, középiskola** | |
| **- tízórai** | **240** |
| **- ebéd** | **820** |
| **- uzsonna** | **240** |
|  |  |

1. A Rendkívüli gyermekvédelmi támogatásról és a személyes gondoskodás keretébe tartozó gyermekjóléti alapellátásokról szóló 19/2008 (IX.19) önkormányzati rendelet 2. sz. mellékletének tervezett módosítása:

**INTÉZMÉNYI TÉRÍTÉSI DÍJAK**

|  |  |
| --- | --- |
| Intézménytípus megnevezése | 2022. évi intézményi térítési díj  (Ft/nap) |
| **Bölcsőde (4-szeri étkezés)** | **610** |
| - reggeli | 120 |
| - tízórai | 60 |
| - ebéd | 310 |
| - uzsonna | 120 |
| **Óvoda (3-szori étkezés)** | **695** |
| - tízórai | 155 |
| - ebéd | 425 |
| - uzsonna | 115 |
| **Általános iskolák (3-szori étkezés)** |  |
| **1-4 évfolyam** | **720** |
| - tízórai | 155 |
| - ebéd | 425 |
| - uzsonna | 140 |
| **5-8 évfolyam** | **780** |
| - tízórai | 155 |
| - ebéd | 425 |
| - uzsonna | 140 |
| **Középiskola ebéd** | **525** |
| **Kollégium** |  |
| Szép Ernő Kollégium (3-szori étkezés) | 1180 |
| Éltes Mátyás Ált. Isk. (3-szöri étkezés) | 780 |
| Éltes Mátyás Ált. Isk. (5-szöri étkezés) | 1300 |
| **Szociális étkezés** | **525** |
| **Speciális étkezés:** |  |
| **- Óvoda és általános iskola 1-4 évfolyam** | **920** |
| - tízórai | 180 |
| - ebéd | 560 |
| - uzsonna | 180 |
| **- Általános iskola 5-8 évfolyam, középiskola** | **1300** |
| - tízórai | 240 |
| - ebéd | 820 |
| - uzsonna | 240 |

Felelős: bizottsági elnök

Határidő: 2023. január 26.

1. **napirend**

***Előterjesztés Hajdúszoboszló Város Önkormányzata Képviselő-testületének Hajdúszoboszló helyi építési szabályzatáról és szabályozási tervéről szóló 14/2016. (V. 26.) önkormányzati rendelete módosítására***

Kocsis Róbert:

Az egyik térképen a Fogthüy dűlő hibásan van feltüntetve.

Dr. Morvai Gábor:

Főépítész Asszonynak jeleztem a hibát. Ha elkészül a térképvázlatot tartalmazó melléklet, akkor a rendelet feltöltésekor a javított verziót fogom használni.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság 3 igen szavazattal (Kocsis Róbert, Jónás Kálmán,   
dr. Nagy Gábor) tartózkodás és ellenszavazat nélkül elfogadta a határozati javaslatot. A döntéshozatalban 3 fő vett részt. Az előterjesztésben foglaltak alapján a következő határozatot hozta:

**9/2023. (I. 26.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a Képviselő-testületnek a Hajdúszoboszló helyi építési szabályzatáról és szabályozási tervéről szóló 14/2016. (V. 26.) önkormányzati rendelet módosításának elfogadását.

Felelős: bizottsági elnök

Határidő: 2023. január 26.

1. **napirend**

***Előterjesztés Hajdúszoboszló Város Önkormányzata Képviselő-testületének Hajdúszoboszló helyi építési szabályzatáról és szabályozási tervéről szóló 14/2016. (V. 26.) önkormányzati rendelete módosításának kezdeményezésére***

Jónás Kálmán:

A Bródy S. utca végén a munkásszálló létesítés minden engedélyt megkapott sajnos. Az anyag jól körülhatárolja, hogy hol nem lehet munkásszálló egységet kialakítani. Nem lehetne kiterjeszteni ezt a tiltást az egész városra?

Dr. Morvai Gábor:

A javaslat arra irányul, hogy a településképi szempontból kiemelt, frekventált területeket vonja be ebbe a kategóriába. Testületi döntésen múlik, hogy az egész város be legyen vonva ebbe a kategóriába. Elvileg az eszköz ott van az önkormányzat kezében. Kérdéses, hogy ez arányos-e az elérni kívánt céllal. Ez most egy folyamat elindításáról szól. Azt kell eldönteni, hogy milyen irányba induljunk el, mert annak rendeletmódosítások lehetnek a produktumai, melyek a testület elé kerülnek. A rendeletek kidolgozása pedig számos hatóság bevonásával történik. Teljesen megtiltani, nem jó irány, mert azt most nem tudjuk egyértelműen eldönteni, hogy csak olyan munkásszállók épülnének, amelyeket a város nem lát szívesen. Adott esetben a fejlődés gátja is lehet a teljes városra kiterjedő tiltás.

Dr. Nagy Gábor:

A munkásszálló nyilván egy adott célhoz kötött beruházás. Azt gondolom, hogy ez az irány nem feltétlenül áll azzal arányban, hogy milyen haszna lenne a városnak effektív ebből.

Jónás Kálmán:

Én sem laknék olyan ingatlanban, melynek a közvetlen szomszédságában munkásszálló van. A városnak ebből nincs bevétele, az ott lakók nem fizetnek idegenforgalmi adót.

Kocsis Róber:

Azt gondolom, hogy a városnak legalább a háromnegyede bele esik a tiltott övezetbe.

Dr. Morvai Gábor:

A településképi rendeletünk kiemelten kezel egyes övezeteket, melyek nem esnek egybe a helyi építési szabályzat övezeteivel. Ezeket kellene összefésülni. Ez nagyon messze van attól, hogy a városban mindenhol megtiltaná a munkásszálló egység kialakítását.

Szilágyiné Pál Gyöngyi:

Ha a javaslat így kerül elfogadásra, akkor a peremrészek nem részei a tiltással érintett területeknek.

Dr. Morvai Gábor:

A Bródy S. utca vége vegyes hasznosítású terület. Korábban volt itt egy fejlesztés tervezve, ami el is kezdődött, de kudarcba fulladt.

A bizottság elnöke szavazásra bocsátotta a módosító határozati javaslatot, miszerint:

*Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a Képviselő-testületnek, hogy a város egészére terjessze ki a munkásszálló létesítésének tilalmát.*

A Jogi, Igazgatási és ÜgyrendiBizottság 1 igen, (Jónás Kálmán),   
1 nem szavazattal (dr. Nagy Gábor) 1 tartózkodás mellett nem fogadta el a határozati javaslatot. A döntéshozatalban 3 fő vett részt. Az előterjesztésben foglaltak alapján a következő határozatot hozta:

**10/2023. (I. 26.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága nem javasolja a Képviselő-testületnek, hogy a város egészére terjessze ki a munkásszálló létesítésének tilalmát.

Felelős: -

Határidő: -

A bizottság elnöke szavazásra bocsátotta az eredeti határozati javaslatot.

A Jogi, Igazgatási és ÜgyrendiBizottság 3 igen szavazattal (Kocsis Róbert, Jónás Kálmán,   
dr. Nagy Gábor) tartózkodás és ellenszavazat nélkül elfogadta a határozati javaslatot. A döntéshozatalban 3 fő vett részt. Az előterjesztésben foglaltak alapján a következő határozatot hozta:

**11/2023. (I. 26.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a Képviselő-testületnek az alábbi határozati javaslat elfogadását:

Hajdúszoboszló Város Önkormányzata Képviselő-testülete úgy határoz, hogy kezdeményezi Hajdúszoboszló helyi építési szabályzatáról és szabályozási tervéről szóló 14/2016. (V. 26.) önkormányzati rendelet módosítását annak érdekében, hogy az

* Nagyvárosias lakóterületek (Ln)
* Kisvárosias lakóterületek (Lk)
* Kertvárosias lakóterületek (Lke)
* Településközpont vegyes területek (Vt)
* Intézményi (vegyes) területek (Vi)
* Üdülőházas (Üdülő) területek (Üü)

övezetek esetén munkásszállás rendeltetési egység elhelyezését megtiltsa.

A Képviselő-testület felkéri a jegyzőt és a városi főépítészt, hogy az önkormányzati rendelet módosításához szükséges eljárást folytassa le.

Felelős: bizottsági elnök

Határidő: 2023. január 26.

1. **napirend**

***Előterjesztés Hajdúszoboszló Város Önkormányzata Képviselő-testületének az önkormányzat szervezeti és működési szabályzatáról szóló 18/2019. (XI. 7.) önkormányzati rendelete módosítására***

Egyéb kérdés és hozzászólás hiányában a bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság 3 igen szavazattal (Kocsis Róbert, Jónás Kálmán,   
dr. Nagy Gábor) tartózkodás és ellenszavazat nélkül elfogadta a határozati javaslatot. A döntéshozatalban 3 fő vett részt. Az előterjesztésben foglaltak alapján a következő határozatot hozta:

**12/2023. (I. 26.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a Képviselő-testületnek az önkormányzat szervezeti és működési szabályzatáról szóló 18/2019. (XI. 7.) önkormányzati rendelete módosításának elfogadását.

Felelős: bizottsági elnök

Határidő: 2023. január 26.

1. **napirend**

***Beszámoló az igazgatási szünet időszakának tapasztalatairól***

Egyéb kérdés és hozzászólás hiányában a bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság 3 igen szavazattal (Kocsis Róbert, Jónás Kálmán,   
dr. Nagy Gábor) tartózkodás és ellenszavazat nélkül elfogadta a határozati javaslatot. A döntéshozatalban 3 fő vett részt. Az előterjesztésben foglaltak alapján a következő határozatot hozta:

**13/2023. (I. 26.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a Képviselő-testületnek a Hajdúszoboszlói Polgármesteri Hivatalban 2022. december 22. napjától 2023. január 06. napjáig elrendelt igazgatási szünet időszakával kapcsolatos jegyzői beszámoló elfogadását.

Felelős: bizottsági elnök

Határidő: 2023. január 26.

1. **napirend**

***Előterjesztés Gasztro tér hasznosítására kiírt pályázat értékeléséről***

Szilágyiné Pál Gyöngyi:

A Bíráló Bizottság 5 igennel a Pribékné pályázata mellett szavazott. A Búzavirág Kft. 2 szavazatot kapott.

Jónás Kámán:

A Bíráló Bizottságon a pályázat érvénytelenítéséről is volt szó, mivel a pályázatban az szerepelt, hogy nem lehet építés engedély köteles a beruházás. Mindkét pályázó olyan ajánlatot adott, mely nem felel meg ennek a kritériumnak. Továbbá elhangzott, hogy a következő fordulóban pályáztatás nélkül is oda lehet adni a területet.

Szilágyiné Pál Gyöngyi:

Ugyanakkor az is szempont volt, hogy jó lenne minél előbb döntést hozni, hiszen ha engedély köteles, akkor még szezon előtt meg tudná kezdeni az engedélyeztetést, majd a megvalósítást. A Búzavirág Kft. határidőig nem tett eleget a hiánypótlási felhívásnak. Attól függetlenül, hogy megítélésünk szerint érvénytelen a Búzavirág Kft. ajánlata, elvégeztük a pontozást. A Búzavirág Kft. ajánlatában a havi bérleti díj 75000 Ft-al magasabb volt, mely nem jelentős. A képviselő testület legfontosabb szempontja a látvány volt és nem a bérleti díj. A pontozás eredményeként a Pribékné pályázata magasabb értéket kapott. A beruházás összköltségét Pribékné a berendezési tárgyakkal együtt adta meg. Azokat leszámítva 30 millió Ft érték körüli az ő beruházása is.

Jónás Kálmán:

A Búzavirág Kft-nél felmerült az is, hogy körbekerítené a területet. Nem egyeztetett a már területen lévő bérlőkkel. Pribékné azt nyilatkozta, hogy a pályázatában vállalt elemek felépítését nyerés esetén meg tudja valósítani határidőre.

Szilágyiné Pál Gyöngyi:

A Bíráló Bizottság úgy döntött, hogy eltekint attól, hogy a pályázat érvényes-e, viszont nem döntött arról, hogy milyen szempont alapján fogja a pályázatokat értékelni. Szimpátia alapján döntöttek.

Dr. Morvai Gábor:

Ingatlan értékesítésnél vagy a hasznosítás egyszerűbb eseteiben, ahol meg van határozva egy minimál ár, és sikertelen a hirdetményi értékesítés, illetve licit, ott van ilyen lehetőség. Itt most más a helyzet. A pályázati felhívás egy paradox feltételt tartalmaz, mert amit a képviselő-testület meg akar valósítani azon a területen, láthatjuk, hogy építési engedély kötelezettség alá eső beruházás nélkül nem lehetséges. Az önkormányzat vagyonrendelete a pályáztatást, a hirdetmény útján történő értékesítést és az értékarányosságot, mint legfontosabb feltételeket írja elő. Az értékarányosságnak mind két pályázó anyaga megfelelt. A kérdés, hogy mi az önkormányzat szándéka. A kiírás olyan hibában szenvedett, amitől el lehet tekinteni annak érdekében, hogy az önkormányzat bevétele, a városnak pedig turisztikai attrakciója legyen a szezonban. Ez a probléma orvosolható. Az a kérdés, hogy elbírálhatók-e érdemben ezek a pályázatok. Az egyik pályázat más tekintetben sem volt megfelelő. Vajon beadta volna más is a pályázatát, ha nincs a kiírásban az a feltétel, hogy a beruházás nem lehet engedélyköteles. Azt gondolom, hogy magasabb rendű jogszabályt nem sért meg az önkormányzat, ha elbírálja a pályázatokat. Ezért szerepel az előterjesztésben, hogy a képviselő-testület fontolja meg azt a lehetőséget, hogy a Bíráló Bizottság által véleményezett pályázatok közül kiválaszt egy nyertes, vagy ki kell írni újra a pályázatot.

Szilágyiné Pál Gyöngyi:

Polgármester Úr dönteni szeretne.

Dr. Nagy Gábor:

Meg is lehet támadni ennek a pályázatnak az érvényességét. Az értékelési szempontot vesszük ezáltal figyelmen kívül. Azzal nem értek egyet, hogy a magasabb szintű jogszabály jogalkotói szándékára hivatkozunk.

Dr. Morvai Gábor:

A pályázat kiírója szándékára utaltam.

Szilágyiné Pál Gyöngyi:

Az értékelési szempontnak nem volt része az építési engedély kötelességre vonatkozó kikötés, az a feltételrendszernek volt része.

Jónás Kálmán:

Ha nem vesszük figyelembe a jog minden részét, akkor sem biztos, hogy szezonra megépül, hiszen az építési engedély kiadása akár fél évbe is kerülhet.

Dr. Nagy Gábor:

Az előző évek politikai csatározásainak olyan vertikuma volt ez a tér, hogy nem igazán lehet jót lépni.

Dr. Morvai Gábor:

A Bíráló Bizottság véleményére hivatkozhatunk.

Dr. Nagy Gábor:

Hivatkozni lehet az üres városrészre, kieső haszonra, a sikertelen pályázati körökre.

Szilágyiné Pál Gyöngyi:

Hivatkozhatunk arra is, ami elhangzott aBíráló Bizottsági ülésen, miszerint ez a feltétel annak érdekében lett beépítve, hogy minél hamarabb megvalósulhassanak ezek a beruházások.

Dr. Morvai Gábor:

A pályázati kiírás legfontosabb célkitűzése csak akkor valósulhat meg, ha az önkormányzat orvosolja azt a hibát, hogy az eredeti célt ellehetetlenítő feltétel szerepelt a pályázati felhívásban.

Szilágyiné Pál Gyöngyi:

Tavaly a Csík.I.Z. Gyula Kft.3 millió Ft bérleti díjat fizetett, Pribékné ajánlatában az első évre 3,5 millió Ft szerepel, mely évente emelkedik. A Reig Kft. évi 8 milliót ajánlott, de nem fizetett. Azt megelőzően a Kemecés Csárda bérelte, két hónapra 600.000 Ft-ot fizetett.

A bizottság elnöke szavazásra bocsátotta a módosító határozati javaslatot.

*Hajdúszoboszló Város Önkormányzatának Jogi, Igazgatási és Ügyrendi Bizottsága elfogadja az alábbi módosítási javaslatot:*

*Hajdúszoboszló Város Önkormányzatának Képviselő-testülete tekintettel arra, hogy mindkét pályázó hosszabb távú hasznosításban és nagyobb léptékű, építési engedély köteles beruházás megvalósításában gondolkodott, az Önkormányzat egyértelmű gazdasági érdekeire figyelemmel az eredeti hasznosítási célt ellehetetlenítő feltételtől eltekint, és a Bíráló Bizottság véleménye alapján Pribékné Tóth Irén egyéni vállalkozó pályázatát nyilvánítja nyertesnek.*

A Jogi, Igazgatási és ÜgyrendiBizottság 3 igen szavazattal (Kocsis Róbert, Jónás Kálmán,   
dr. Nagy Gábor) tartózkodás és ellenszavazat nélkül elfogadta a határozati javaslatot. A döntéshozatalban 3 fő vett részt. A módosító javaslatban foglaltak alapján a következő határozatot hozta:

**14/2023. (I. 26.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága elfogadja az alábbi módosítási javaslatot:

Hajdúszoboszló Város Önkormányzatának Képviselő-testülete tekintettel arra, hogy mindkét pályázó hosszabb távú hasznosításban és nagyobb léptékű, építési engedély köteles beruházás megvalósításában gondolkodott, az Önkormányzat egyértelmű gazdasági érdekeire figyelemmel az eredeti hasznosítási célt ellehetetlenítő feltételtől eltekint, és a Bíráló Bizottság véleménye alapján Pribékné Tóth Irén egyéni vállalkozó pályázatát nyilvánítja nyertesnek.

Felelős: bizottsági elnök

Határidő: 2023. január 26.

A bizottság elnöke szavazásra bocsátotta a módosított határozati javaslatot.

**15/2023. (I. 26.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága a Pénzügyi és Gazdasági, a Városfejlesztési és Műszaki valamint a Turisztikai és Nemzetközi Kapcsolatokért Felelős Bizottság, mint a gasztro tér hasznosítására kiírt, 2023. január 10-ei beadási határidejű pályázati felhívásra beérkező ajánlatok értékelésével megbízott Bíráló Bizottság javaslatát figyelembe véve indítványozza a Hajdúszoboszló Város Önkormányzata Képviselő-testületének az alábbi határozati javaslat elfogadását:

Hajdúszoboszló Város Önkormányzatának Képviselő-testülete tekintettel arra, hogy mindkét pályázó hosszabb távú hasznosításban és nagyobb léptékű, építési engedély köteles beruházás megvalósításában gondolkodott, az Önkormányzat egyértelmű gazdasági érdekeire figyelemmel az eredeti hasznosítási célt ellehetetlenítő feltételtől eltekint, és a Bíráló Bizottság véleménye alapján Pribékné Tóth Irén egyéni vállalkozó pályázatát nyilvánítja nyertesnek.

Felelős: bizottsági elnök

Határidő: 2023. január 26.

Egyéb kérdés, hozzászólás hiányában az elnök 1245 órakor az ülést bezárta.

**K.m.f.**

**Kocsis Róbert Jónás Kálmán**

***bizottsági elnök*  *bizottsági tag***

**Fehér Adrienn**

***jegyzőkönyvvezető***